Diari Oficial de la Generalitat Valenciana


Sumari del DOGV 7680, del 17-12-2015 (2015/10523)

ORDRE 7/2015, d'11 de desembre, de la Vicepresidència i Conselleria d'Igualtat i Polítiques Inclusives, per la qual s'aproven les bases i convoquen nou beques per a la realització de pràctiques professionals en matèria de mediació intercultural, durant 2016.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7680

Data del DOGV
:   17-12-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/10482


Data del document
:   11-12-2015

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Correcció d'errades

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

ORDRE 7/2015, d'11 de desembre, de la Vicepresidència i Conselleria d'Igualtat i Polítiques Inclusives, per la qual s'aproven les bases i convoquen nou beques per a la realització de pràctiques professionals en matèria de mediació intercultural, durant 2016. [2015/10473]  
PREÀMBUL  
  
D'acord amb el que estableix l'article 13.2 de la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana, que, en els seus articles 13 i 14 defineix l'objecte de la mediació intercultural, i estableix que l'Administració ha de promoure instruments de mediació intercultural i afavorir la formació especialitzada dels mediadors interculturals, com a instrument d'integració.  
Aquesta previsió ha sigut objecte de desplegament reglamentari pel Decret 93/2009, de 10 de juliol, del Consell, pel qual s'aprova el Reglament de la Llei 15/2008, de 5 de desembre, de la Generalitat, d'Integració de les Persones Immigrants a la Comunitat Valenciana. Es destina el títol IV exclusivament a la mediació intercultural, desenvolupant les funcions, ubicació de la figura, i també el procediment d'actuació del mediador o la mediadora intercultural, així com l'acreditació d'aquesta figura.   
L'Ordre 8/2011, de 19 de maig, de la Conselleria de Solidaritat i Ciutadania, regula l'acreditació de la figura del mediador intercultural i el Registre de Mediadors Interculturals desenvolupa les previsions del Decret 93/2009.  
D'acord amb el que estableixen la Llei 38/2003, de 17 de novembre, General de Subvencions, i les normes generals contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la política de competència de la Unió Europea, així com el que disposa el Decret 132/2009, de 4 de setembre, del Consell, pel qual es regula la concessió de beques, i el Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana.  
De conformitat, amb el que s'ha previst en l'article 3 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, l'article 9 del Decret 103/2015, de 7 de juliol, del Consell, pel qual s'estableix l'estructura bàsica de la Presidència i de les Conselleries de la Generalitat, i el Decret 152/2015, de 18 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives.  
  
  
ORDENE  
  
Article 1. Objecte  
Convocar la concessió de nou beques, sota els principis de publicitat, transparència, objectivitat, igualtat i no-discriminació, destinades a mediadors interculturals acreditats segons l'Ordre 8/2011, de 19 de maig, de la Conselleria de Solidaritat i Ciutadania, per la qual es regula l'acreditació de la figura del mediador intercultural i el Registre de Mediadors Interculturals de la Comunitat Valenciana, pel procediment de concurrència competitiva, per a la realització de pràctiques professionals en mediació intercultural en la Direcció General d'Inclusió Social.  
  
  
Article 2. Finançament  
1. La present convocatòria d'ajudes es realitza pel procediment de tramitació anticipada d'expedients de despesa, previst en l'Ordre de 26 de setembre de 1994, de la Conselleria d'Economia i Hisenda.  
2. El Projecte de llei de pressupostos de la Generalitat per a l'exercici 2016 preveu l'existència de la línia de subvenció S6582 en l'aplicació pressupostària 517 537 422.50.4, dotada amb un import de 102.000 euros.  
3. No obstant això, l'import global màxim de les ajudes convocades per la present ordre quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat que resulte aprovada per a l'exercici 2016.  
4. Una vegada aprovada i publicada l'esmentada llei de pressupostos, per Resolució de la vicepresidenta i consellera d'Igualtat i Polítiques Inclusives es donarà publicitat a la línia pressupostària concreta i als imports globals màxims definitius destinats a la concessió de les ajudes previstes en la present convocatòria, en el cas que els dits imports siguen superiors a les dotacions que per a les esmentades línies figuren en els paràgrafs anteriors  
  
Article 3. No-subjecció a polítiques de competència  
Als efectes del que estableix el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, les beques convocades no precisen notificació a la Comissió Europea, per no reunir els requisits arreplegats en l'esmentat article 107 del Tractat de Funcionament de la Unió Europea, ja que no comporten cap avantatge econòmic, ni desenrotllament d'activitat econòmica en el mercat relacionada amb l'oferta de béns o servicis.  
  
Article 4. Bases  
S'aproven les bases per les quals es regeix la present convocatòria, incloses com a annex I i el barem per a avaluar els mèrits personals en la concessió de beques, inclòs com a annex II.  
En tot el que no regulen aquestes bases, caldrà ajustar-se al que disposa el Decret 132/2009, de 4 de setembre, del Consell, pel qual es regula la concessió de beques, així com l'Ordre 17/2011, de 6 de maig, que desplega el capítol II, relatiu a les beques de pràctiques professionals, del Decret 132/2009, de 4 de setembre, del Consell.  
  
DISPOSICIONS FINALS  
  
Primera. Facultat d'execució i desplegament  
S'autoritza la directora general d'Inclusió Social, de conformitat amb el Decret 9/2014, de 10 de gener, del Consell, pel qual s'aprova el Reglament orgànic i funcional de la Conselleria de Benestar Social, perquè dicte les resolucions complementàries que siguen necessàries per a dur a terme el que disposa aquesta ordre.  
  
Segona. Legislació supletòria  
En tot el que no regula aquesta ordre, caldrà ajustar-se al que disposen el Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i els preceptes bàsics de la Llei 38/2003, de 17 de novembre, General de Subvencions i el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Tercera. Entrada en vigor  
La present ordre produirà efectes l'endemà de la seua publicació en el Diari Oficial de la Comunitat Valenciana.  
  
Quarta. Recursos  
Contra la present ordre de convocatòria, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptador des de l'endemà de la publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna  
  
València, 11 de desembre de 2015  
  
La vicepresidenta i consellera d'Igualtat i Polítiques Inclusives,  
MÒNICA OLTRA JARQUE  
ANNEX I  
Bases de la convocatòria per a la concessió de deu beques per a la realització de pràctiques professionals en mediació intercultural  
  
Base primera. Objecte  
L'objecte és la convocatòria i concessió de deu beques, sota els principis de publicitat, transparència, objectivitat, igualtat, concurrència, objectivitat i no-discriminació, pel procediment de concurrència competitiva, per a la realització de pràctiques professionals en mediació intercultural en la Direcció General d'Integració, Inclusió Social i Cooperació.  
  
Base segona. Duració, dotació i pagament de les beques  
1. El període de duració de les beques serà de nou mesos, sense possibilitat de pròrroga, comptats des de la data que s'indique en la resolució de concessió, que serà objecte de publicació en el Diari Oficial de la Comunitat Valenciana (DOCV).  
2. L'import total brut de les beques serà de 100.000 euros, la qual cosa representa 10.000 euros bruts per persona beneficiària de beca, que es distribuirà de la manera següent:  
a) La dotació econòmica de cada una de les beques serà de mil (1.111) euros mensuals bruts.  
Sobre el dit import haurà de practicar-se la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
b) Les quantitats abonades en cap cas tindran el caràcter de salari o retribució, sinó d'ajuda econòmica per als gastos que la beca comporta.  
  
c) L'import de la beca s'abonarà mensualment, prèvia certificació de conformitat de la Direcció General d'Inclusió Social.  
No obstant això, l'import global màxim de les ajudes convocades per la present ordre, quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat que siga aprovada per a l'exercici 2016.  
  
Base tercera. Requisits  
Les beques objecte d'aquesta convocatòria s'adjudicaran en règim de concurrència competitiva entre els diversos aspirants que reunisquen els següents requisits en la data de finalització del termini de presentació de les sol·licituds i els acrediten documentalment en el moment previst en la base huitena:  
a) No ser major de 35 anys.  
b) Estar en possessió d'un títol, com a mínim, de formació professional, expedit o homologat per les autoritats espanyoles corresponents i que no hagen transcorregut cinc anys des de la seua finalització.  
c) Estar acreditat com a mediador intercultural en els termes de l'article 2 de l'Ordre 08/2011, de la Conselleria de Solidaritat i Ciutadania, per la qual es regula l'acreditació de la figura del mediador intercultural i el Registre de Mediadors Interculturals de la Comunitat Valenciana.  
  
d) Disposar de cobertura sanitària.  
e) No trobar-se incurs en les prohibicions per a obtindre la condició de beneficiari establides en l'article 13 de la Llei 38/2003, de 17 de novembre, General de Subvencions, la qual cosa s'acreditarà per mitjà de la declaració responsable inclosa en la sol·licitud. Llevat que atenent la naturalesa de la beca i la seua finalitat s'exceptue alguna de les dites prohibicions.  
f) No haver sigut persona beneficiària d'altres beques de pràctiques professionals en la Generalitat per un període igual o superior a 36 mesos, no mantindre cap relació laboral i no ser beneficiari d'altres beques o ajudes públiques. No podran optar a aquestes beques els que en el moment de publicar-se la convocatòria ja estiguen gaudint d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que resten menys de dos mesos per a la seua finalització.  
  
Base quarta. Termini, lloc i forma de presentació de les sol·licituds.  
1. El termini de presentació de sol·licituds serà de 15 dies hàbils, comptats a partir de l'endemà de la publicació d'aquesta convocatòria en el DOCV.  
2. Les persones aspirants a obtindre una beca presentaran la sol·licitud exclusivament per via electrònica. Per a això, accediran a la seu electrònica de la Generalitat (https://sede.gva.es), punxaran en l'apartat «Serveis en línia» i buscaran el tràmit de sol·licitud de beca dissenyat a aquest efecte.  
En el dit tràmit s'especificarà l'especialitat o classe de beca a què s'opta, així com el currículum, a fi de poder obtindre l'autobaremació inicial dels mèrits presentats de forma automàtica. Es presentarà una sol·licitud per cada una de les modalitats.  
En cas de presentació de més d'una sol·licitud per a una determinada convocatòria, únicament es tindrà en compte l'última presentada, i s'arxivaran les anteriors.  
3. Hi ha un correu d'assistència tècnica, generalitat\_en\_vqw@epc.fi. destinat a resoldre qualsevol problema tècnic relacionat amb la presentació electrònica de la sol·licitud.  
4. El formulari de sol·licitud incorpora una declaració responsable per mitjà de la qual el sol·licitant manifesta sota la seua responsabilitat que totes les dades arreplegades en la sol·licitud i en el currículum que adjunta són verídiques i que es troba en possessió de la documentació que així ho acredita, i queda a disposició de la Generalitat per a la comprovació, control i inspecció que s'estimen oportuns. D'acord amb el que disposa l'article 71 bis de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la inexactitud, falsedat o omissió, de caràcter essencial, en qualsevol dada o manifestació de la dita declaració responsable, així com la falta dels requisits exigits, determinarà la impossibilitat de continuar en la convocatòria.  
Igualment, inclou una autorització perquè l'Administració obtinga directament l'acreditació del compliment de les obligacions tributàries i amb la Seguretat Social, previstes en els articles 18 i 19 respectivament, del Reial Decret 887/2006, de 21 de juliol, pel qual s'aprova el Reglament de la Llei 3/2003, General de Subvencions (BOE 176, 25.07.2006).  
Així mateix, el formulari conté una indicació que les dades de caràcter personal que continga podran ser incloses en un fitxer per al seu tractament pel titular responsable del mateix, en l'ús de les funcions que tinga atribuïdes en l'àmbit de les seues competències. Al seu torn, s'informa els interessats de la possibilitat d'exercir els drets d'accés, rectificació, cancel·lació i oposició, tot això, de conformitat amb el que disposa l'article 5 de la Llei Orgànica 15/1999, de 13 de desembre, de protecció de dades de caràcter personal (BOE 298, 14.12.1999).  
  
5. Per a poder realitzar la presentació electrònica, el sol·licitant haurà de disposar de firma electrònica, per mitjà de certificat reconegut per a ciutadans emés per l'Agència de Tecnologia i Certificació Electrònica (www.accv.es) o del DNI electrònic.  
6. La presentació de la sol·licitud en el registre electrònic es podrà acreditar per mitjà del rebut expedit per aquest, de manera automàtica. Es podrà recuperar el dit justificant de registre accedint a l'àrea personal (https://www.tramita.gva.es/cdc/), apartat «sol·licituds entregades».  
  
A l'efecte de còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garanteix que la data i l'hora assignada en el rebut és l'hora oficial que estableix el Reial Institut i Observatori de l'Armada. La recepció, en dia inhàbil, en la unitat corresponent s'entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.  
  
7. El sol·licitant podrà realitzar el seguiment de la tramitació de la beca, accedint a la seu electrònica i seleccionant el tràmit de consulta de beca creat a aquest efecte.  
8. La presentació de la sol·licitud per a optar a les beques, sense perjuí d'una possible impugnació, implicarà l'acceptació de les presents bases per la persona sol·licitant.  
9. Si la sol·licitud presentada en termini no reunira els requisits indicats en aquesta convocatòria o no fóra aportada alguna de la documentació que s'exigeix, es requerirà l'interessat perquè ho esmene en el termini màxim de 10 dies hàbils, indicant-li que si no ho fera se'l tindrà per desistit en la seua sol·licitud. La dita esmena es farà també de forma electrònica seleccionant el tràmit creat a aquest efecte.  
  
Base cinquena. Documentació que cal presentar  
1. Les persones sol·licitants junt amb la sol·licitud i el currículum no adjuntaran cap documentació.  
2. Les persones sol·licitants que siguen seleccionades, d'acord amb la base 8.3, per a la fase d'entrevista, hauran de presentar en el dit acte la documentació acreditativa dels mèrits detallats en el currículum, sense perjuí que la comissió d'avaluació puga requerir la dita documentació en qualsevol altre moment del procediment.  
3. Els mèrits que no siguen acreditats suficientment no seran tinguts en compte a l'efecte de la seua valoració.  
  
Base sisena. Instrucció  
1. L'òrgan encarregat de l'ordenació i instrucció del procediment serà la Direcció General d'Inclusió Social de la Vicepresidència i Conselleria d'Igualtat i Polítiques Inclusives que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.  
  
2. Si en qualsevol moment del procés arriba a coneixement de la comissió de valoració que alguna de les persones sol·licitants no posseeix la totalitat dels requisits exigits, se li requerirà l'acreditació dels mateixos i, si en el termini de 10 dies no foren acreditats, quedarà exclòs del procés, prèvia indicació de les inexactituds o falsedats formulades pel sol·licitant, tal com estableix l'article 4.4 de l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II del Decret 132/2009.  
  
3. Quant a la gestió electrònica del procediment administratiu d'aquesta convocatòria s'observarà el que disposa l'article 5 de l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II, de les beques de les pràctiques professionals, del Decret 132/2009, de 4 de setembre, del Consell, pel qual es regula la concessió de beques.  
  
Base setena. Comissió avaluadora  
1. L'avaluació de les sol·licituds de la beca correspondrà a una comissió avaluadora formada pels membres següents:  
a) Presidenta: la directora general d'Inclusió Social.  
b) Vocals:  
La persona titular de la Subdirecció General d'Inclusió Social.  
La persona titular de la Direcció del Servei d'Atenció a Persones Migrants i Convivència Social.  
Un funcionari o funcionària del grup A1 de la Direcció General d'Inclusió Social, que actuarà com a secretari o secretària amb veu i vot.  
  
No obstant això, la comissió podrà sol·licitar, en qualsevol moment, l'assessorament d'experts en la matèria objecte de la beca.  
2. Per a l'avaluació de les sol·licituds s'aplicaran els criteris del barem que conté l'annex II d'aquesta convocatòria.  
3. El funcionament de la dita comissió haurà d'adaptar-se al que estableix la present convocatòria i a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb l'article 18 del Decret 132/2009, de 4 de setembre, del Consell, pel qual es regula la concessió de beques.  
  
Base huitena. Procés de selecció  
1. La comissió avaluadora es reunirà dins dels quinze dies següents a la finalització del termini de presentació de sol·licituds a fi de valorar els mèrits d'acord amb la informació de l'autobaremació que s'obtindrà de forma automàtica a l'omplir el currículum.  
  
2. La comissió avaluadora publicarà en la seu electrònica o portal institucional de la Generalitat en internet www.gva.es durant 10 dies el llistat provisional, ordenat segons la puntuació obtinguda per tots els aspirants per a la fase d'al·legacions.  
3. La comissió avaluadora convocarà els candidats que hagen obtingut la millor puntuació en els mèrits objectius segons els apartats del barem, per a realitzar una entrevista, amb l'objecte de valorar l'adequació del perfil personal i professional dels candidats a les activitats a dur a terme, així com el seu coneixement en temes de mediació intercultural.  
Les persones sol·licitants que siguen seleccionades per a la fase d'entrevista hauran de presentar la documentació acreditativa dels mèrits detallats en el currículum en el moment establit en la base cinquena.  
4. Finalitzat el procés de selecció, la comissió avaluadora, en el termini de 10 dies, elaborarà una proposta de resolució que contindrà la relació de les persones beneficiàries, així com una borsa de reserva constituïda pels aspirants que no resulten adjudicataris de la beca, prioritzada per ordre de puntuació per a cobrir les vacants que puguen sorgir durant el període de gaudi.  
Així mateix, s'inclourà una relació de les persones aspirants les sol·licituds de les quals hagen sigut desestimades, indicant les causes que han motivat la denegació.  
5. Els supòsits d'empat es resoldran a favor de les persones que acrediten ser víctimes de violència domèstica o víctimes d'accions terroristes i els seus familiars, per aquest ordre. Si es manté l'empat, entre les persones candidates esmentades a l'entrevista, es resoldrà en favor de la persona aspirant que presente millor expedient acadèmic, d'acord amb la valoració de mèrits.  
  
Base novena. Concessió  
1. Les beques seran concedides per resolució de la vicepresidenta i consellera d'Igualtat i Polítiques Inclusives, a la vista de la proposta de la comissió avaluadora.  
2. La concessió de les beques es resoldrà i publicarà en el termini màxim de tres mesos, a partir de l'endemà de la publicació de la present convocatòria en el DOCV.  
3. La resolució de concessió, que serà objecte de publicitat en el DOCV, contindrà la llista d'adjudicataris de les beques ordenats d'acord amb la puntuació obtinguda, la borsa de reserva constituïda pels aspirants, que no resulten beneficiaris de les beques, la llista d'aspirants que no hagen passat a l'entrevista i la llista d'aquells aspirants que no reunisquen els requisits establits en l'ordre.  
La publicació d'aquesta resolució en el DOCV tindrà els efectes de notificació, d'acord amb el que disposen els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La falta d'emissió expressa de l'esmentada resolució dins del termini establit anteriorment, produirà l'efecte de la desestimació presumpta de les sol·licituds presentades, per silenci administratiu.  
En tot cas, als efectes de publicitat i transparència, s'inserirà la informació corresponent en la pàgina web de la Conselleria i en la seu electrònica o portal institucional de la Generalitat en internet www.gva.es, a través del portal del ciutadà.  
  
Base desena. Drets, obligacions de les persones beneficiàries de les beques  
1. Les beques objecte de la present convocatòria són incompatibles amb el gaudi de qualsevol altra beca, ajuda o activitat laboral regular i requereixen la seua acceptació. La infracció d'aquesta regla deixarà sense efecte la beca adjudicada, amb audiència prèvia de la persona interessada.  
2. A les persones becàries, com a perceptors de subvencions públiques, els seran d'aplicació les obligacions arreplegades en l'article 14 de la Llei 38/2003, de 17 de novembre, General de Subvencions.  
3. Les persones beneficiàries de la beca estan obligades a incorporar-se en el lloc i termini indicats en la resolució de concessió per a realitzar l'activitat que ha motivat la concessió, durant el període de gaudi d'aquesta, d'acord amb les directrius que ordene, en cada moment, la persona que exercisca la direcció tècnica de cada un dels beneficiaris de les beques, i a guardar el degut secret i confidencialitat dels assumptes en què intervinga.  
4. Durant el període de gaudi de les beques, les persones beneficiàries hauran d'exercir les pràctiques amb un horari de màxim de 30 hores setmanals, que es distribuiran de la forma en què organitze la direcció tècnica.  
5. A la finalització del període de duració de les beques i en el termini màxim de 30 dies, els/les beneficiaris/àries hauran d'entregar una memòria sobre les activitats realitzades i els coneixements adquirits. Així mateix, quinzenalment hauran de presentar informe de les accions dutes a terme en el centre de treball.  
6. Els beneficiaris de les beques hauran d'aportar en el termini dels 10 dies hàbils següents a la publicació de la resolució de concessió en el DOCV, degudament omplit i subscrit pel beneficiari, l'imprés de domiciliació bancària, en el qual constarà el número de compte en què es rebran les transferències mensuals, i que es troba disponible en el portal institucional de la Generalitat en internet, www.gva.es.  
  
  
Base onzena. Drets i obligacions del concedent  
1. Són obligacions de la Vicepresidència i Conselleria d'Igualtat i Polítiques Inclusives amb les persones que hagen obtingut la beca:  
a) Proporcionar el suport necessari, així com facilitar la utilització dels mitjans, instruments i equips que calguen per al desenrotllament normal de l'activitat.  
b) Designar un tutor o tutora per a la coordinació i orientació de l'activitat que hagen d'exercir. El tutor o tutora serà un empleat públic adscrit al departament en què hagen de realitzar-se les pràctiques.  
  
c) Vetlar pel desenrotllament adequat del programa de formació.  
d) Les derivades del Reial Decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació, en desplegament del que preveu la disposició addicional tercera de la Llei 27/2011, d'1 d'agost, sobre actualització, adequació i modernització del sistema de Seguretat Social.  
2. Finalitzat el període de gaudi de la beca i amb l'informe favorable del tutor o tutora, s'expedirà el pertinent certificat d'aprofitament i aptitud a favor del becari o becària per part de la Direcció General d'Inclusió Social.  
3. Per mitjà de l'acceptació de les bases de la convocatòria els becaris cedeixen, gratuïtament i de forma indefinida, els resultats que s'obtinguen com a conseqüència del desenrotllament de les beques, així com la memòria final, si és el cas, a l'entitat concedent de la beca, que es reserva el dret de la seua publicació i utilització, llevat que la normativa aplicable en determinades matèries disposen una altra cosa.  
  
Base dotzena. Incidències  
La vicepresidenta i consellera d'Igualtat i Polítiques Inclusives resoldrà les incidències que es produïsquen durant el període de gaudi de les beques, i les deixarà sense efecte, amb audiència prèvia a l'interessat, en el cas que incomplisca, sense causa justificada, les condicions establides en la present convocatòria, o quan no realitze l'activitat que en va motivar la concessió o deixe de reunir els requisits exigits.  
Davant de les incidències, renúncies, abandons o incompliments que deixen vacant una beca, es procedirà a cobrir-la, si és el cas, segons l'ordre establit en la borsa de reserva que resulte del procés de selecció.  
  
  
Base tretzena. Situació de la persona beneficiària de la beca  
La condició de persona beneficiària de la beca no generarà, en cap moment, cap relació laboral o administrativa amb la Generalitat, ni amb els organismes dependents de l'Estat en què estiguen destinats.  
En el cas que es tinga prèviament la condició de personal al servei de la Generalitat, es quedarà en la situació administrativa que siga procedent en virtut de la normativa vigent de la funció pública.  
  
Base catorzena. Suspensió de la beca  
En els supòsits en què per raó de part, adopció o acolliment, s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput. Igualment en casos d'ingrés hospitalari prolongat, o malaltia greu que impedisca la realització de l'activitat objecte de la beca, es podrà recuperar amb posterioritat el temps de pràctiques interromput.  
  
Base quinzena. Renúncia  
La renúncia a la beca suposarà la pèrdua de tots els drets inherents a aquesta des de la data en què tinga efecte i, per tant, el seu import deixarà de percebre's a partir d'aquest moment.  
Base setzena. Rescissió  
Quedarà sense efecte la concessió de la beca, amb audiència prèvia a la persona interessada, quan no es duga a terme l'activitat que en va motivar la concessió, quan deixen de reunir-se els requisits que es van exigir, o quan s'incompliren, sense causa que ho justifique, les condicions establides en la corresponent convocatòria.  
  
Base dessetena. Justificació i pagament de les beques  
1. L'import de cada beca s'abonarà a les persones beneficiàries per mensualitats vençudes, prèvia expedició, per part de la persona titular de la Subdirecció General d'Inclusió Social, d'una certificació que acredite un satisfactori nivell de dedicació i aprofitament.  
  
2. En el cas que, concedida la beca, algun període de desenrotllament de les pràctiques no es realitze durant un mes complet i implique un meritació econòmica a favor del beneficiari inferior a la corresponent a un mes natural, la prestació econòmica serà proporcional al dit període. En aquests supòsits es garantirà, en tot cas, el dret de l'interessat a l'audiència.  
  
Base dihuitena. Reintegrament  
Serà procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:  
a) Quan es destine la quantitat percebuda a altres fins diferents a la finalitat de l'ajuda.  
b) Quan s'incórrega en algun dels casos d'incompatibilitat de l'ajuda previstos en la base desena, apartat 1, de la present convocatòria.  
  
El termini màxim per a resoldre els procediments de reintegrament serà de 6 mesos.  
  
Base denovena. Tractament de dades personals  
Les dades personals de les persones sol·licitants, arreplegades en el transcurs del procediment, seran inclosos en un fitxer automatitzat de l'òrgan convocant, en els termes i condicions que s'arrepleguen en la Llei Orgànica 15/1999, de 13 de desembre, de protecció de dades de caràcter personal, així com en el Reial Decret 1720/2007, de 21 de desembre, pel qual s'aprova el Reglament de desplegament de la referida llei orgànica.  
  
  
  
  
ANNEX II  
Barem per a avaluar els mèrits personals, en la concessió de beques per a la realització de pràctiques de formació complementària i especialització professional en mediació intercultural  
  
A. Expedient acadèmic:  
1. La puntuació assignada a l'expedient acadèmic coincidirà amb la nota mitjana ponderada, donant lloc a una valoració entre 5 i 10 punts.  
  
Quan la ponderació estiga realitzada amb una puntuació 0-4 s'hi aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'estableixen les directrius generals comunes dels plans d'estudis dels títols universitaris de caràcter oficial.  
  
2. Estar en possessió del títol oficial universitari de llicenciatura expedit o homologat per les autoritats espanyoles corresponents es valorarà en 0.50 punts i la diplomatura, en 0.25 punts.  
3. Altres títols acadèmics oficials que no constitueixen un requisit per a la concessió.  
En aquest subapartat la puntuació màxima serà de 3 punts:  
- Títol de doctor: 2 punts.  
- Altres llicenciatures: 1 punt  
- Altres diplomatures: 0.50  
En aquest subapartat la puntuació màxima serà de 13,50 punts.  
  
B. Coneixements de valencià:  
Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala, i es puntuarà exclusivament el nivell més alt acreditat:  
  
- Oral: 0,25 punts.  
- Elemental: 0,50 punts.  
- Mitjà: 0,75 punts.  
- Superior: 1,00 punts.  
La puntuació que es podrà obtindre en aquest apartat serà com a màxim d'1 punt.  
  
C. Coneixement d'idiomes de la Unió Europea:  
1. El coneixement d'idiomes es valorarà d'acord amb el que estableix el Marc Comú Europeu de Referència per a les Llengües. Cada nivell superat dels mencionats idiomes valdrà 0,20 punts.  
Només es valoraran els títols expedits per les escoles oficials d'idiomes, universitats, ministeris o qualsevol altre organisme oficial acreditat.  
En el cas que el coneixement d'un idioma s'acredite per mitjà de títol universitari i el dit títol haja sigut puntuat en el subapartat A-1 d'aquest barem, no es podrà computar també dins d'aquest subapartat C-1.  
La puntuació que es podrà obtindre en aquest apartat serà com a màxim de 2 punts.  
  
D. Formació addicional.  
1. Experiència professional acreditada relacionada amb la mediació intercultural i amb l'objecte de la beca, fins a un màxim de 2 punts, computant-se 0,10 per cada mes complet treballat i 0,10 per cada mes complet com a voluntari/ària en tasques relacionades amb la mediació intercultural.  
2. Cursos d'especialització en matèria de mediació intercultural per universitats, ministeris o organismes oficials, així com centres homologats i reconeguts oficialment, cursos específics sobre la matèria, de duració igual o superior a 15 hores, que hagen sigut cursats o impartits per l'interessat, des de la data de la seua acreditació com a mediador/a intercultural, fins a un màxim de 4 punts:  
a) De 200 o més hores, 3 punts.  
b) De 100 o més hores, 2 punts.  
c) De 75 o més hores, 1,50 punts.  
d) De 50 o més hores, 1 punt.  
e) De 25 o més hores, 0,50 punts.  
f) De 15 o més hores, 0,20 punts.  
En cap cas es puntuaran en el present subapartat els cursos de valencià i d'idiomes.  
La puntuació que es podrà obtindre en aquest apartat serà com a màxim de 6 punts.  
  
E. Entrevista:  
Les persones candidates que siguen convocades en aquesta fase realitzaran una entrevista presencial en el lloc i hora que determine la comissió d'avaluació. La citació als aspirants a les beques, es realitzarà de manera individual, per mitjà de correu electrònic.  
La puntuació que es podrà obtindre en aquest apartat serà com a màxim de 7 punts.  
  
F. Altres mèrits  
Es valorarà fins a un màxim d'1 punt el coneixement d'altres idiomes no comunitaris acreditats oficialment.  
Es valoraran fins a un màxim d'1 punt els cursos de formació que haja impartit la persona interessada, que tinguen relació amb l'objecte de les beques convocades, i per una sola vegada, no sent susceptibles de ser valorades successives edicions d'un mateix curs.  
La puntuació màxima que es podrà obtindre en aquest subapartat serà de 2 punts.